แนวโน้มดัชนีเช้าลุ้นรีบาวน์
นักวิเคราะห์ฯเผยตลาดหุ้นไทยเช้านี้มีลุ้นรีบาวน์ได้บ้างหลัง Sentiment ภายนอกประเทศดีมาก การเมือง-ต่างชาติขายกดดัน
9 เม.ย. 2553

นักวิเคราะห์ฯเผยตลาดหุ้นไทยเช้านี้มีลุ้นรีบาวน์ได้บ้างหลัง Sentiment ภายนอกประเทศดีมาก การเมือง-ต่างชาติขายกดดัน
นายพงศ์ภัทร สิริพิพัฒน์ ผู้ช่วยผู้จัดการ บล.เคจีไอ(ประเทศไทย)กล่าวว่า ตลาดหุ้นไทยเช้านี้ยังมีโอกาสที่จะรีบาวน์ขึ้นได้บ้าง เนื่องจาก Sentiment จากภายนอกประเทศดีมาก หลังจากที่ตัวเลขยอดค้าปลีกของผู้ค้าขนาดใหญ่ในสหรัฐฯออกมาดีมาก ทำให้เป็นปัจจัยที่ดีต่อทั่วโลก และเช้านี้ตลาดหุ้นอื่นในภูมิภาคเอเชียส่วนใหญ่ก็อยู่ในแดนบวก 
อย่างไรก็ดี upside อาจจะไม่มากในการปรับตัวขึ้น เนื่องจากตลาดบ้านเรายังมีเรื่องของสถานการณ์การเมืองกดดันอยู่ และจากที่วานนี้ต่างชาติได้ขายสุทธิออกมากว่า 1,400 ล้านบาท ทำให้อาจจะกดดันการปรับตัวขึ้นของตลาดฯได้
ทั้งนี้ หากมองระยะกลาง-ระยะยาว จะเห็นได้ว่าแรงขายของต่างชาติที่ออกมาเป็นผลจากที่มีการประกาศใช้ พ.ร.ก.ฉุกเฉินฯ ทำให้นักลงทุนต่างชาติกังวลจึงขายออกมาก่อน แต่ขณะนี้ยังไม่เห็นสัญญาณการไหลออกของเงินทุนอย่างชัดเจน 
ดังนั้น ถ้าจะซื้อให้เข้าซื้อในวันจันทร์หน้า เพราะเชื่อว่าแรงขายของต่างชาติคงจะมีระยะหนึ่ง อีกทั้งจะมีวันหยุดระยะยาวในช่วงสงกรานต์อีก ควรจะรอให้ตรงนี้เคลียร์ไปก่อน 
พร้อมให้แนวต้าน 790, 798 จุด แนวรับ 780, 774 จุด